
Európsky parlament,
–	so zreteľom na hlavu V Zmluvy o Európskej únii,
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku zo 16. septembra 2021 s názvom Stratégia EÚ pre spoluprácu v indicko-tichomorskom regióne (JOIN(2021)0024),
–	so zreteľom na Strategický kompas pre bezpečnosť a obranu, ktorý Rada schválila 21. marca 2022 a v ktorom sa zdôrazňuje úloha partnerstiev z hľadiska bezpečnosti a odolnosti Únie, a to aj v indicko-tichomorskom regióne,
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 1. decembra 2021 s názvom Global Gateway (JOIN(2021)0030),
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku z 20. júna 2023 o európskej stratégii hospodárskej bezpečnosti, 
–	so zreteľom na spoločné oznámenie Komisie a vysokej predstaviteľky Únie pre zahraničné veci a bezpečnostnú politiku z 12. novembra 2025 s názvom Európsky štít na ochranu demokracie: opora silných a odolných demokracií (JOIN(2025)0791),
–	so zreteľom na spoločné oznámenie Komisie a vysokého predstaviteľa Únie pre zahraničné veci a bezpečnostnú politiku zo 16. decembra 2020 s názvom Stratégia kybernetickej bezpečnosti EÚ v digitálnej dekáde (JOIN(2020)0018),
–	so zreteľom na partnerstvo v oblasti bezpečnosti a obrany medzi Európskou úniou a Japonskom z 1. novembra 2024,
–	so zreteľom na partnerstvo v oblasti bezpečnosti a obrany medzi Európskou úniou a Kórejskou republikou zo 4. novembra 2024,
–	so zreteľom na Dohodu o strategickom partnerstve medzi Európskou úniou a jej členskými štátmi na jednej strane a Japonskom na druhej strane[footnoteRef:1], [1:  	Ú. v. EÚ L 216, 24.8.2018, s. 4, ELI: http://data.europa.eu/eli/agree_internation/2018/1197/oj.] 

–	so zreteľom na Rámcovú dohodu medzi Európskou úniou a jej členskými štátmi na jednej strane a Kórejskou republikou na strane druhej[footnoteRef:2], [2:  	Ú. v. EÚ L 20, 23.1.2013, s. 2.] 

–	so zreteľom na Dohodu medzi EÚ a Japonskom o hospodárskom partnerstve[footnoteRef:3], [3:  	Ú. v. EÚ L 330, 27.12.2018, s. 3, ELI: http://data.europa.eu/eli/agree_internation/2018/1907/oj.] 

–	so zreteľom na Dohodu o voľnom obchode medzi Európskou úniou a jej členskými štátmi na jednej strane a Kórejskou republikou na strane druhej[footnoteRef:4], [4:  	Ú. v. EÚ L 127, 14.5.2011, s. 6, ELI: http://data.europa.eu/eli/agree_internation/2011/265/oj.] 

–	so zreteľom na Dohovor OSN o morskom práve (UNCLOS),
–	so zreteľom na spoločné vyhlásenie prijaté na 30. samite EÚ – Japonsko, ktorý sa konal 23. júla 2025 v Tokiu,
–	so zreteľom na 42. medziparlamentnú schôdzu EÚ – Japonsko, ktorá sa konala 28. a 29. mája 2025 v Tokiu,
–	so zreteľom na tretí strategický dialóg medzi EÚ a Japonskom, ktorý sa konal 26. marca 2026 vo Vaux-de-Cernay, 
–	so zreteľom na 9. dialóg o digitálnej politike medzi EÚ a Japonskom, ktorý sa konal 25. marca 2026 v Tokiu,
–	so zreteľom na vyhlásenie o zámere podpísané 13. marca 2025 EÚ a Japonskom o posilnení spolupráce v oblasti kvantovej vedy a technológie s cieľom prehĺbiť spoločný výskum, výmeny a rozvoj ekosystému,
–	so zreteľom na záväzok posilniť spoluprácu v oblasti kritických surovín, ktorý prijali EÚ, Japonsko a Spojené štáty na zasadnutí ministrov pre kritické nerastné suroviny 4. februára 2026,
–	so zreteľom na zelenú alianciu medzi EÚ a Japonskom z 27. mája 2021,
–	so zreteľom na spoločné vyhlásenie prijaté na 11. samite EÚ – Kórejská republika, ktorý sa konal 10. júna 2026 v Bruseli,
–	so zreteľom na 23. medziparlamentnú schôdzu EÚ – Kórejská republika, ktorá sa konala 18. novembra 2025 v Bruseli,
–	so zreteľom na druhý strategický dialóg medzi EÚ a Kórejskou republikou, ktorý sa konal 22. januára 2026 v Bruseli,
–	so zreteľom na zelené partnerstvo medzi EÚ a Kórejskou republikou z 22. mája 2023,
–	so zreteľom na 4. ministerské fórum EÚ – indicko-tichomorský región, ktoré sa konalo 20. – 21. novembra 2025 v Bruseli,
–	so zreteľom na vyhlásenie po nedávnej návšteve delegácie Výboru pre zahraničné veci v Kórejskej republike a Japonsku v dňoch 31. marca až 2. apríla 2026,
–	so zreteľom na svoje uznesenie zo 7. júna 2022 o EÚ a bezpečnostných výzvach v indicko-tichomorskom regióne[footnoteRef:5], [5:  	Ú. v. EÚ C 493, 27.12.2022, s. 32.] 

–	so zreteľom na svoje uznesenie z 13. decembra 2023 o vzťahoch medzi EÚ a Japonskom[footnoteRef:6], [6:  	Ú. v. EÚ C, C/2024/4167, 2.8.2024, ELI: http://data.europa.eu/eli/C/2024/4167/oj.] 

–	so zreteľom na svoje uznesenie z 21. januára 2026 o vykonávaní spoločnej zahraničnej a bezpečnostnej politiky – výročná správa za rok 2025[footnoteRef:7], [7:  	Prijaté texty, P10_TA(2026)0012.] 

–	so zreteľom na svoje uznesenie z 28. novembra 2024 o posilnení neochvejnej podpory EÚ pre Ukrajinu v súvislosti s útočnou vojnou Ruska a zintenzívňujúcou sa vojenskou spoluprácou medzi Severnou Kóreou a Ruskom[footnoteRef:8], [8:  	Ú. v. EÚ C, C/2025/1809, 4.4.2025, ELI: http://data.europa.eu/eli/C/2025/1809/oj.] 

–	so zreteľom na svoje uznesenie z 24. októbra 2024 o nesprávnom výklade rezolúcie OSN č. 2758 Čínskou ľudovou republikou a jej pokračujúcich vojenských provokáciách v okolí Taiwanu[footnoteRef:9], [9:  	Ú. v. EÚ C, C/2025/487, 29.1.2025, ELI: http://data.europa.eu/eli/C/2025/487/oj.] 

–	so zreteľom na svoje uznesenie z 13. decembra 2023 o obchodných a investičných vzťahoch medzi EÚ a Taiwanom[footnoteRef:10],  [10:  	Ú. v. EÚ C, C/2024/4174, 2.8.2024, ELI: http://data.europa.eu/eli/C/2024/4174/oj.] 

–	so zreteľom na svoje pozície a odporúčania k indicko-tichomorskej spolupráci vrátane výziev na spoluprácu s podobne zmýšľajúcimi partnermi s cieľom presadzovať slobodu plavby a stabilitu v Taiwanskom prielive a vo Východočínskom a v Juhočínskom mori,
–	so zreteľom na článok 121 rokovacieho poriadku,
–	so zreteľom na správu Výboru pre zahraničné veci (A10-0189/2026),
A.	keďže prebiehajúce geopolitické zmeny a rastúci strategický význam indicko-tichomorskej oblasti menia globálny poriadok; keďže východná Ázia a širší indicko-tichomorský región majú zásadný význam z hľadiska globálnej prosperity a bezpečnosti, energetickej bezpečnosti a demokratickej odolnosti, pretože sa v nich nachádzajú najdôležitejšie námorné trasy, ekosystémy vyspelých technológií, hlavné obchodné trasy, viac ako polovica svetovej populácie a kritické dodávateľské reťazce nevyhnutné pre hospodársku konkurencieschopnosť a dlhodobú priemyselnú odolnosť EÚ v strategických odvetviach, ako aj jej geopolitický vplyv;
B.	keďže hospodárska bezpečnosť vrátane odolných a diverzifikovaných dodávateľských reťazcov kritických surovín, polovodičov a čistých technológií je neoddeliteľnou súčasťou obchodnej, zahraničnej a bezpečnostnej politiky; keďže zníženie strategických závislostí a zvýšenie odolnosti a diverzifikácie dodávateľských reťazcov v kritických odvetviach je nevyhnutné pre hospodársku bezpečnosť a konkurencieschopnosť EÚ v súlade s jej stratégiou znižovania rizika, pričom treba zabrániť zbytočnému prerušeniu hospodárskych vzťahov;
C.	keďže geopolitické prostredie východnej Ázie je v posledných rokoch čoraz nestabilnejšie, pričom regionálnu mocenskú dynamiku čoraz väčšmi formuje systémová rivalita, námorné spory, posilňovanie vojenských kapacít a rastúci vplyv autoritárskych modelov riadenia, ktoré využívajú hospodársky nátlak vrátane diskriminačného prístupu na trh, hybridných hrozieb vrátane zahraničnej manipulácie s informáciami a zahraničného zasahovania a obchodnej a politickej špionáže, ktoré spochybňujú mier, stabilitu a medzinárodný poriadok založený na pravidlách a vyžadujú si reakcie koordinované s partnermi, ktorí zdieľajú demokratické hodnoty a prísne regulačné normy;
D.	keďže bezpečnosť Japonska, Južnej Kórey a Taiwanu je stále vo veľkej miere závislá od Spojených štátov; keďže na týchto partnerov čoraz viac vplýva nepredvídateľnosť a hospodársky nátlak USA, ktoré takýto prístup niekedy rozširujú aj na svojich najbližších spojencov; keďže títo demokratickí partneri preto musia posilniť a diverzifikovať svoje partnerstvá s inými aktérmi, najmä s EÚ, aby sa tak posilnila odolnosť a spoločné bezpečnostné záujmy;
E.	keďže stratégia EÚ pre spoluprácu v indicko-tichomorskom regióne vychádza z presvedčenia, že bezpečnosť a prosperita EÚ a indicko-tichomorského regiónu sú neoddeliteľne spojené; keďže stratégia zdôrazňuje význam posilnenia angažovanosti EÚ v regióne prostredníctvom hlbšieho politického dialógu, posilnenej hospodárskej spolupráce a rozšírených bezpečnostných partnerstiev; keďže rozpad poriadku založeného na pravidlách a tradičných spojenectiev a nástup agresívnych aktérov vedených imperialistickými ambíciami je dôvodom na posilnenie väzieb medzi EÚ a podobne zmýšľajúcimi partnermi v regióne s cieľom zvýšiť vzájomnú bezpečnosť a prosperitu;
F.	keďže sloboda plavby a sloboda preletu sú základnými zásadami medzinárodného práva zakotvenými najmä v dohovore UNCLOS a majú kľúčový význam pre hospodársku bezpečnosť Únie;
G.	keďže čoraz zložitejšie bezpečnostné výzvy majú zásadný vplyv na stabilitu a prosperitu Európy aj indicko-tichomorského regiónu, pričom oba regióny sú z hľadiska stability prepojenejšie ako kedykoľvek predtým; keďže oba regióny priamo ovplyvňuje nezákonná komplexná vojenská invázia Ruska na Ukrajinu a podpora tretích krajín, ako je Čína a Severná Kórea, ktoré ruskú agresiu umožňujú; keďže je nevyhnutná rozsiahla spolupráca medzi EÚ a Japonskom a medzi EÚ a Kórejskou republikou v oblasti obranného priemyslu; keďže Japonsko a Kórejská republika vynikajú ako poskytovatelia značnej finančnej a humanitárnej pomoci Ukrajine; keďže Japonsko od roku 2022 poskytlo a prisľúbilo Ukrajine finančnú a vojenskú pomoc vo výške viac ako 20 miliárd USD; keďže nestabilita na Blízkom východe zásadne ovplyvňuje Európu a východnú Áziu, pokiaľ ide o energetickú bezpečnosť a narušenia dodávateľského reťazca;
H.	keďže v Strategickom kompase pre bezpečnosť a obranu sa uvádza, že niektorí aktéri, ako napríklad Kórejská ľudovodemokratická republika (ďalej len „KĽDR“), naďalej ohrozujú regionálny a medzinárodný mier a bezpečnosť; keďže jadrový a raketový program KĽDR predstavuje vážne hrozby pre medzinárodný poriadok založený na pravidlách, podobne ako jej možný transfer jadrovej technológie alebo technológie balistických rakiet a bezpilotných vzdušných prostriedkov (UAV) z Ruska výmenou za zbrane a vojenský personál; keďže KĽDR opakovane porušuje rezolúcie Bezpečnostnej rady OSN pokračujúcim odpaľovaním rakiet vrátane vykonávania skúšok nad Japonskom;
I.	keďže z dôvodu rastúceho významu digitálneho priestoru pre fungovanie našich spoločností a našich ekonomík sa zvýšil počet a rozsah kybernetických útokov; keďže v spoločnom oznámení o stratégii kybernetickej bezpečnosti EÚ v digitálnej dekáde sa uvádza, že boj proti týmto hrozbám a zraniteľným miestam si vyžaduje spoluprácu s partnermi, ktorí sú oddaní právnemu štátu, základnej slobode, demokracii a ľudským právam;
J.	keďže záujmy EÚ a globálnu bezpečnosť možno najlepšie chrániť prehĺbením praktickej spolupráce s podobne zmýšľajúcimi partnermi v regióne – najmä s Japonskom, Kórejskou republikou a Taiwanom, pričom sa treba usilovať o zásadovú a konštruktívnu spoluprácu s regionálnymi aktérmi, a zapojením Združenia národov juhovýchodnej Ázie (ASEAN) ako ústredného zastrešujúceho aktéra; keďže tieto partnerstvá by mali prispieť k posilneniu strategickej autonómie Únie tak, že sa upevní stabilná európska obranná priemyselná a technologická základňa bez toho, aby EÚ bola príliš závislou od cudzích mocností; keďže EÚ by sa mala vyhnúť konfrontačnej dynamike mocenských blokov a namiesto toho podporovať kooperatívny multilateralizmus a dialóg založený na medzinárodnom práve;
K.	keďže strategické partnerstvo medzi EÚ a Japonskom slúži ako vzor účinnej dvojstrannej spolupráce, ktorá posilňuje formovanie politík na multilaterálnych fórach; keďže nadobudnutie platnosti dohody o strategickom partnerstve medzi EÚ a Japonskom 1. januára 2025 umožňuje užšiu spoluprácu, a to aj v oblastiach, ako sú bezpečnosť a obrana, hybridné hrozby, námorná bezpečnosť, kybernetická bezpečnosť, vesmír a nešírenie zbraní, súbežne s hmatateľným spoločným úsilím v rámci Aliancie pre konkurencieschopnosť, zelenej aliancie a dialógom o digitálnom partnerstve a energetike;
L.	keďže Japonsko je najbližším strategickým partnerom EÚ v indicko-tichomorskom regióne; keďže globálne výzvy, a najmä rastúce napätie v indicko-tichomorskom regióne si vyžadujú čoraz užšie partnerstvo medzi EÚ a Japonskom; keďže slobodný a otvorený indicko-tichomorský región je hlavným záujmom presadzovaným Japonskom aj EÚ, najmä podporou medzinárodného poriadku založeného na pravidlách, v ktorom všetky krajiny dodržiavajú medzinárodné právo a zásadu mierového riešenia konfliktov; keďže Japonsko je dôležitým aktérom na viacerých fórach v indicko-tichomorskom regióne, ako je napríklad východoázijský samit; keďže EÚ a Japonsko sa usilujú o spoločné prístupy na bilaterálnej úrovni a na multilaterálnych fórach, ako sú G7, G20, OSN, Svetová obchodná organizácia (WTO), Svetová zdravotnícka organizácia (WHO) a Organizácia pre hospodársku spoluprácu a rozvoj (OECD), ako aj o zosúladenie ako podobne zmýšľajúci darcovia;
M.	keďže dohoda o hospodárskom partnerstve medzi EÚ a Japonskom nadobudla platnosť v roku 2019 a v roku 2024 bola zmenená tak, aby zahŕňala ustanovenia o voľnom toku údajov; keďže Japonsko je siedmym najväčším obchodným partnerom EÚ;
[bookmark: _Hlk233719618]N.	keďže v máji 2026 štvrtá Rada pre digitálne partnerstvo medzi EÚ a Japonskom rozšírila spoluprácu v oblasti umelej inteligencie (AI), 5G/6G, polovodičov, kybernetickej bezpečnosti a správy údajov a privítala pokrok spoločného výskumného projektu 6G MIRAI-HARMONY;
O.	keďže v rámci dialógu o energetike medzi EÚ a Japonskom v roku 2025 sa zdôraznila spoločná práca v oblasti dodávateľských reťazcov čistej energie, bezpečnosti LNG a spolupráce v oblasti vodíka na podporu klimatickej neutrality;
[bookmark: _Hlk233719710]P.	keďže strategické partnerstvo medzi EÚ a Kórejskou republikou, kľúčovým indicko-tichomorským spojencom, zahŕňa politický dialóg, obchod a bezpečnostnú spoluprácu; keďže odkedy nadobudla platnosť dohoda o voľnom obchode medzi EÚ a Kórejskou republikou, prispela k výraznému rastu bilaterálneho obchodu; keďže rámcová dohoda medzi EÚ a Kórejskou republikou posilňuje politické, hospodárske a inštitucionálne väzby vrátane bezpečnosti; keďže rámcová dohoda o účasti posilňuje politické a bezpečnostné vzťahy medzi EÚ a Kórejskou republikou a zdôrazňuje spoločné hodnoty a záujmy; keďže na samite EÚ a Kórejskej republiky v roku 2023 sa vedúci predstavitelia dohodli na vytvorení bezpečnostného partnerstva a strategického dialógu na úrovni ministrov zahraničných vecí s cieľom posilniť spoluprácu v oblasti globálneho mieru a bezpečnosti; keďže partnerstvo v oblasti bezpečnosti a obrany medzi EÚ a Kórejskou republikou poskytuje štruktúrovaný rámec pre zapojenie vo všetkých oblastiach bezpečnosti; keďže v dohode o digitálnom obchode medzi EÚ a Kórejskou republikou sa stanovujú vzájomne výhodné pravidlá týkajúce sa údajov a digitálnych technológií; keďže Kórejská republika zohráva kľúčovú úlohu pri zabezpečovaní stability regiónu;
Q.	keďže dohoda o voľnom obchode medzi EÚ a Kórejskou republikou bola prvou dohodou novej generácie dohôd EÚ o voľnom obchode; keďže je naďalej dôležité úplné vykonávanie kapitoly o obchode a udržateľnom rozvoji dohody o voľnom obchode medzi EÚ a Kórejskou republikou vrátane ďalšieho pokroku v oblasti pracovných práv a ratifikácie Dohovoru Medzinárodnej organizácie práce (MOP) o zrušení nútenej práce z roku 1957 (č. 105); keďže Kórejská republika je ôsmym najväčším obchodným partnerom EÚ;
R.	keďže EÚ už nadviazala strategické partnerstvá s Japonskom a Kórejskou republikou ako podobne zmýšľajúcimi partnermi v regióne; keďže Japonsko a Kórejská republika smerujú značné zdroje na urýchlenie svojej energetickej transformácie, a to aj vzhľadom na ratifikáciu Parížskej dohody z roku 2015 a ich značné investície do solárnej energie a veternej energie na mori; keďže EÚ má v úmysle pokračovať vo svojich strategických partnerstvách a posilniť spoluprácu s Japonskom a Kórejskou republikou v oblasti obnoviteľných zdrojov energie s cieľom dosiahnuť uhlíkovú neutralitu do roku 2050;
S.	keďže Kórea a Japonsko sú poprednými technologickými aktérmi, ktorých vývoj AI, a to aj v oblasti obrany, formuje reakcie na kybernetické a vojenské hrozby, najmä v súvislosti s neustálymi hrozbami zo strany KĽDR;
T.	keďže Austrália, Japonsko a Kórejská republika prehlbujú trojstrannú spoluprácu s cieľom posilniť bezpečnosť a stabilitu v indicko-tichomorskom regióne, a to aj prostredníctvom spoločných vojenských cvičení a užšej spolupráce v oblasti obranných technológií a odolnosti dodávateľského reťazca; keďže táto rastúca trojstranná koordinácia vychádza z dynamiky vytvorenej komplexným strategickým partnerstvom Austrálie s Kórejskou republikou a jej osobitným strategickým partnerstvom s Japonskom;
U.	keďže 1. januára 2025 sa Kórejská republika stala prvou ázijskou krajinou, ktorá sa pripojila k programu Horizont Európa, po čom nasledovalo ukončenie rokovaní s Japonskom 22. decembra 2025; keďže pristúpenie oboch krajín k programu dokazuje ich pevné odhodlanie spolupracovať s EÚ v oblasti výskumu a inovácií;
V.	keďže Taiwan je spoľahlivým kľúčovým demokratickým partnerom EÚ v regióne východnej Ázie; keďže EÚ a Taiwan zdieľajú spoločné hodnoty, ako sú demokracia, právny štát a ľudské práva, a obe krajiny odhodlane podporujú multilateralizmus a medzinárodný poriadok založený na pravidlách; keďže v bielej knihe o európskej obrannej pripravenosti 2030 (JOIN(2025)0120) sa vyjadruje znepokojenie nad nátlakom Číny na Taiwan prostredníctvom zintenzívňovania politických, hospodárskych, vojenských a kybernetických opatrení; keďže mier a stabilita v Taiwanskom prielive a v Juhočínskom mori sú pre EÚ životne dôležitým strategickým záujmom a sú nevyhnutné z hľadiska globálnej bezpečnosti a prosperity, a to aj pre medzinárodné obchodné toky, investičnú istotu a fungovanie globálnych dodávateľských reťazcov;
W.	keďže Taiwan je trinástym najväčším obchodným partnerom EÚ a kľúčovým hospodárskym partnerom, ktorý patrí medzi najdôležitejších obchodných a investičných partnerov EÚ v Ázii a zohráva ústrednú úlohu v globálnych hodnotových reťazcoch, najmä v oblasti výroby polovodičov, verejného zdravia, demokratickej odolnosti a pripravenosti na katastrofy;
X.	keďže Taiwan má strategickú polohu z hľadiska obchodu; keďže Taiwanský prieliv je hlavnou trasou pre lode smerujúce z Číny, Japonska, Severnej Kórey a Taiwanu do Európy; keďže Taiwan má vedúce postavenie na trhu výroby polovodičov, pretože taiwanskí výrobcovia vyrábajú približne 50 % všetkých polovodičov na svete; keďže indicko-tichomorská stratégia EÚ presadzuje posilnenie obchodnej a investičnej spolupráce s Taiwanom a zasadzuje sa za stabilizáciu napätia v Juhočínskom mori a Taiwanskom prielive;
Y.	keďže spolupráca medzi EÚ, Japonskom, Kórejskou republikou a Taiwanom prispieva k podpore stability, otvorených trhov a medzinárodného poriadku založeného na pravidlách; keďže títo partneri majú spoločné záujmy pri riešení globálnych výziev vrátane hospodárskej bezpečnosti a technologického rozvoja; keďže posilnená koordinácia medzi EÚ, Japonskom a Kórejskou republikou môže prispieť k väčšej súdržnosti politík pri riešení regionálnych a globálnych výziev;
Z.	keďže trojstranná spolupráca medzi EÚ, Japonskom, Kórejskou republikou a Taiwanom môže podporiť rozvoj medzinárodných noriem a štandardov, najmä v oblasti digitálneho riadenia a dodávateľských reťazcov; keďže EÚ, Japonsko a Kórejská republika sú podobne zmýšľajúci partneri, ktorí majú rovnaké ciele; keďže ich strategické partnerstvo v oblasti AI je mechanizmus na podporu výmen v digitálnom obchode a na riešenie zmien v globálnom kontexte; 
AA.	keďže zelená aliancia medzi EÚ a Japonskom a zelené partnerstvo medzi EÚ a Kórejskou republikou poskytujú konkrétne rámce pre spoluprácu na opatreniach v oblasti klímy, čistej energie, dekarbonizácie priemyslu, obehového hospodárstva a ďalších prvkov zelenej transformácie; keďže hlbšia štruktúrovaná spolupráca s Taiwanom v oblasti čistých technológií a odolnosti dodávateľského reťazca je aj v záujme EÚ;
AB.	keďže mier a stabilita v Taiwanskom prielive a Juhočínskom mori majú strategický význam pre regionálnu a globálnu bezpečnosť; keďže niektoré členské štáty EÚ udržiavajú námornú prítomnosť v indicko-tichomorskom regióne a EÚ ako celok má priamy záujem na zachovaní súčasného stavu;
AC.	keďže v novembri 2025 EÚ a Filipíny nadviazali dialóg o bezpečnosti a obrane s cieľom riešiť rastúcu komplexnosť bezpečnostných hrozieb a podporovať výmeny a spoluprácu v oblastiach, ako je námorná bezpečnosť, regionálna stabilita a prepojenie; keďže v januári 2026 EÚ a Vietnam povýšili svoje vzťahy na komplexné strategické partnerstvo s cieľom prehĺbiť spoluprácu v mnohých oblastiach vrátane námornej bezpečnosti, odolnosti dodávateľských reťazcov a posilnenia prepojenia medzi Európou a juhovýchodnou Áziou;
AD.	keďže situáciu v oblasti ľudských práv v KĽDR naďalej charakterizuje systematické, rozsiahle a hrubé porušovanie práv vrátane obmedzovania slobody prejavu, pohybu a prístupu k informáciám, existencie politických väzenských táborov a zdokumentovaných prípadov nútených prác a mučenia a neexistencie minimálnych právnych noriem v rámci trestného konania; keďže tieto prípady porušovania sú neustále hlásené medzinárodnými inštitúciami a vyžadujú si trvalú pozornosť a opatrenia medzinárodného spoločenstva;
AE.	keďže prítomnosť EÚ v regióne východnej Ázie a spolupráca s ním má zásadný význam pre podporu mieru a stability v regióne, ochranu hospodárskej bezpečnosti a posilnenie medzinárodného poriadku založeného na pravidlách, pretože bezpečnostné výzvy v regióne majú priame dôsledky pre celosvetový mier a záujmy EÚ; keďže partneri vo východnej Ázii vrátane Japonska, Kórejskej republiky, Taiwanu a členov združenia ASEAN udržiavajú s Čínou zložité a mnohotvárne vzťahy, ktoré sa vyznačujú významnou vzájomnou hospodárskou závislosťou;
AF.	keďže zámorské krajiny a územia (ZKÚ) sú jedinými európskymi územiami nachádzajúcimi sa v Tichom oceáne a v indicko-tichomorskom regióne; keďže ZKÚ slúžia ako jedinečné oporné body strategického záujmu EÚ a zabezpečujú jej prítomnosť, vplyv a spoluprácu v týchto regiónoch, v neposlednom rade v oblasti obrany, obchodu, digitálnej technológie, vesmíru a kultúrnej spolupráce;
AG.	keďže EÚ je najväčším zdrojom priamych zahraničných investícií v Japonsku, Kórejskej republike a na Taiwane; 
AH.	keďže Komplexná a progresívna dohoda o transpacifickom partnerstve (CPTPP) sa v indicko-tichomorskom regióne stala hlavným obchodným rámcom založeným na pravidlách; keďže Japonsko je členom CPTPP a Kórejská republika a Taiwan o členstvo požiadali; keďže EÚ začala v novembri 2025 s krajinami uvedenej dohody dialóg o obchode a investíciách;
1.	odporúča Rade, Komisii a podpredsedníčke Komisie/vysokej predstaviteľke Únie pre zahraničné veci a bezpečnostnú politiku:
a)	zintenzívniť strategické zameranie, prítomnosť a viditeľnosť EÚ vo východnej Ázii a spoluprácu s ňou, a to aj prostredníctvom diplomatickej angažovanosti, bezpečnostnej spolupráce, medziľudských kontaktov a hospodárskych partnerstiev, s cieľom vyhnúť sa konfrontačnej dynamike mocenských blokov a prispieť k mieru, regionálnej stabilite, bezpečnosti, prosperite a udržateľnému rozvoju, ktoré sa opierajú o podporu demokracie, multilateralizmu, právneho štátu, ľudských práv, obchodného systému založeného na pravidlách, územnej celistvosti a medzinárodného práva; v tejto súvislosti spolupracovať s Japonskom na jeho aktualizovanej koncepcii slobodného a otvoreného indicko-tichomorského regiónu; zlepšiť spoluprácu, koordináciu a dialóg s podobne zmýšľajúcimi východoázijskými partnermi, plne využiť ich regionálne znalosti a skúsenosti s cieľom zabezpečiť účinnejší, súdržnejší a kontextovo citlivejší prístup k mieru, bezpečnosti a stabilite vo východnej Ázii;
b)	posilniť strategické predvídanie a plánovanie pre prípad nepredvídaných udalostí medzi EÚ a jej východoázijskými partnermi s cieľom vypracovať spoločné posúdenie regionálnych bezpečnostných rizík a koordinovať odstrašujúce opatrenia na ochranu mieru a stability v regióne a prispievanie k nim a aktívne odrádzať od jednostranných pokusov o zmenu súčasného stavu regiónu silou alebo nátlakom;
c)	uvítať významný diplomatický pokrok, ktorý dosiahli vlády Japonska a Kórejskej republiky pri vytváraní perspektívneho, odolného partnerstva, keďže takáto posilnená spolupráca medzi Japonskom a Kórejskou republikou je nevyhnutná na zachovanie medzinárodného poriadku založeného na pravidlách a zabezpečenie stability v celom indicko-tichomorskom regióne; 
d)	posilniť strategickú autonómiu a hospodársku bezpečnosť EÚ prostredníctvom diverzifikácie obchodu a investícií, bezpečných a predvídateľných dodávateľských reťazcov, otvorených trhov a obchodných tokov a užšej spolupráce s podobne zmýšľajúcimi partnermi vo východnej Ázii pri súčasnom zabezpečení vzájomných prínosov a miestnej tvorby hodnôt a dodržiavaní záväzku EÚ týkajúceho sa spravodlivého a udržateľného obchodu;
e)	prehĺbiť spoluprácu s podobne zmýšľajúcimi partnermi v regióne, najmä s Japonskom, Kórejskou republikou a Taiwanom, ako aj krajinami združenia ASEAN cieľom riešiť spoločné výzvy v oblastiach, ako sú hospodársky nátlak, svojvoľné opatrenia na kontrolu vývozu vrátane vývozných obmedzení týkajúcich sa položiek s dvojakým použitím zameraných na Japonsko, netrhové politiky a praktiky, demokratická odolnosť, ekologická transformácia, kybernetická bezpečnosť, hybridné hrozby vrátane zahraničnej manipulácie s informáciami a zahraničného zasahovania, ochrana kritickej infraštruktúry vrátane podmorských káblov a prístavných a logistických uzlov, námorná a vesmírna bezpečnosť, nešírenie zbraní a vznikajúce obranné technológie vrátane vyspelej technológie bezpilotných vzdušných prostriedkov, a zároveň posilniť súčinnosť s kľúčovými partnermi a regionálnymi organizáciami pri plnom dodržiavaní Charty OSN; preskúmať a realizovať spoločné iniciatívy na posilnenie strategickej autonómie jednotlivých strán a zníženie závislosti od Číny; zdôrazniť význam silných inštitúcií a dynamických demokracií Japonska, Kórejskej republiky a Taiwanu v širšom regionálnom kontexte, pretože poskytujú rozhodujúcu protiváhu v regióne; 
f)	udržiavať v koordinácii s podobne zmýšľajúcimi partnermi otvorené kanály dialógu a zásadovej angažovanosti s ostatnými globálnymi aktérmi vo východnej Ázii s cieľom riešiť spoločné globálne výzvy;
g)	potvrdiť význam dodržiavania medzinárodného práva pre podporu mieru a prosperity v slobodnom a otvorenom indicko-tichomorskom regióne; aktívne podporovať dodržiavanie a všeobecné uplatňovanie dohovoru UNCLOS ako univerzálneho právneho rámca, ktorý upravuje námorné činnosti, vrátane rozhodcovského rozhodnutia o Juhočínskom mori z roku 2016 a namietať proti jednostranným opatreniam alebo nárokom, ktoré nie sú v súlade s medzinárodným právom; 
h)	zjednodušiť štruktúrovanú vojensko-priemyselnú spoluprácu s podobne zmýšľajúcimi partnermi a vytvoriť príslušné bezpečnostné partnerstvá, ktoré sa zameriavajú na interoperabilitu, spoločný vývoj a obstarávanie obranných technológií, bezpečnosť dodávateľských reťazcov a spoločný výskum a vývoj v oblasti letectva a dronov, a to aj so zreteľom na prínos systémov riadených AI;
i)	pokračovať v pragmatickej spolupráci s Čínou pri riešení globálnych výziev a zároveň posilniť koordináciu s podobne zmýšľajúcimi partnermi v otázkach bezpečnosti vzhľadom na čoraz dôležitejšiu úlohu Číny na poli globálneho mieru a stability, najmä v kontexte ruskej útočnej vojny proti Ukrajine a pretrvávajúcej nestability na Blízkom východe;
j)	zintenzívniť spoluprácu v oblasti bezpečných, udržateľných a diverzifikovaných dodávateľských reťazcov polovodičov, batérií a kritických surovín, a to aj prostredníctvom vysledovateľnosti, recyklácie, obehovosti a prísnych environmentálnych a pracovných noriem, a v koordinácii s podobne zmýšľajúcimi partnermi v rámci príslušných multilaterálnych iniciatív; 
k)	ďalej rozvíjať dohodu o strategickom partnerstve medzi EÚ a Japonskom a ich partnerstvo v oblasti bezpečnosti a obrany; podporovať hlbšiu spoluprácu v záležitostiach obranného priemyslu vrátane vzájomného zapojenia do obranných iniciatív, pokroku v súvislosti s dohodou o bezpečnosti utajovaných skutočností a ďalšieho rozvoja dialógu medzi EÚ a Japonskom o obrannom priemysle s cieľom posilniť odolnosť dodávateľských reťazcov, interoperabilitu a inovácie; zintenzívniť konkrétne spoločné činnosti v rámci Aliancie pre konkurencieschopnosť, zelenej aliancie, dialógu o digitálnom partnerstve a energetike, pokračovať v rozširovaní hospodárskeho dialógu na vysokej úrovni medzi EÚ a Japonskom a posilňovať strategickú hospodársku spoluprácu medzi oboma stranami; urýchliť vykonávanie Aliancie pre konkurencieschopnosť medzi EÚ a Japonskom;
l)	zdôrazniť, že partnerstvo medzi EÚ a Japonskom je partnerstvom medzi mimoriadne podobne zmýšľajúcimi partnermi, ktoré je založené na spoločných hodnotách, demokracii, voľnom obchode a vzájomne kompatibilných záujmoch; zdôrazniť význam ďalšieho prehlbovania a rozširovania tohto partnerstva na bilaterálnej úrovni, ako aj v multilaterálnom kontexte; poukázať na to, že EÚ a Japonsko spoločne vytvárajú takmer 25 % svetového hrubého domáceho produktu (HDP) a že toto partnerstvo môže a malo by zohrávať kľúčovú úlohu pri formovaní mierového, inkluzívneho, spravodlivého, udržateľného a prosperujúceho medzinárodného poriadku založeného na pravidlách; uvítať finančnú, technickú, humanitárnu a bezpečnostnú pomoc Japonska Ukrajine od začiatku komplexnej vojenskej invázie Ruska v roku 2022;
m)	pokročiť vo vykonávaní partnerstva v oblasti bezpečnosti a obrany medzi EÚ a Kórejskou republikou, podporovať praktickú spoluprácu v oblasti námornej bezpečnosti, nešírenia zbraní, kybernetickej bezpečnosti, boja proti terorizmu a krízového riadenia, a to na základe existujúcich spoločných operácií a preskúmania ďalšieho zapojenia v rámci nástroja koordinovanej námornej prítomnosti EÚ; začať spoločný dialóg medzi EÚ a Kórejskou republikou o obrannom priemysle a posilniť koordináciu na multilaterálnych fórach s cieľom presadzovať mier, odrádzať od provokácií a podporovať denuklearizáciu; ďalej rozvíjať úspešnú a vzájomne prospešnú spoluprácu v oblasti obranných výrobkov medzi Kórejskou republikou a niekoľkými členskými štátmi EÚ; zintenzívniť spoluprácu medzi EÚ a Kórejskou republikou s cieľom posilniť vojenskú a finančnú pomoc Ukrajine;
n)	privítať spoluprácu Kórejskej republiky s EÚ v otázkach spoločnej hospodárskej bezpečnosti; zdôrazniť, že Kórejská republika zostáva kľúčovým partnerom pri akomkoľvek úsilí o znižovanie rizika a externalizáciu do spriatelených krajín, najmä v oblasti obchodu; naliehať na novovytvorený Osobitný výbor pre vznikajúce obchodné a hospodárske otázky, ktorý bol ustanovený dohodou o voľnom obchode medzi EÚ a Kórejskou republikou, aby urýchlil spoluprácu, najmä v oblastiach s významom pre hospodársku bezpečnosť, ako sú kritické dodávateľské reťazce a nadmerná kapacita;
o)	pokročiť v spoločnom úsilí s podobne zmýšľajúcimi partnermi vo východnej Ázii s cieľom riešiť rastúcu angažovanosť Ruska v Kórejskej ľudovodemokratickej republike (KĽDR) vrátane jeho podpory posilňovaniu jadrových a balistických spôsobilostí KĽDR a neochoty Číny zamedziť jej, ako aj riešiť prepojenie medzi jadrovými programami KĽDR a Iránu s dôrazom na to, že táto angažovanosť zhoršuje napäté geopolitické prostredie na Kórejskom polostrove; pokročiť v spolupráci s Kórejskou republikou pri riešení dezinformačných kampaní vo volebných procesoch a pri ochrane volebnej infraštruktúry pred kybernetickými útokmi;
p)	oceniť úsilie Kórejskej republiky o obnovenie dialógu s KĽDR prostredníctvom proaktívnych opatrení na deeskaláciu a budovanie dôvery; vyzvať KĽDR, aby okamžite zastavila všetky svoje vojenské akcie a provokácie a vývoj spôsobilostí v oblasti jadrových a balistických rakiet; dôrazne odsúdiť a účinne riešiť škodlivé kybernetické činnosti KĽDR vrátane krádeže kryptomien a iných foriem počítačovej kriminality; naliehavo vyzvať KĽDR, aby umožnila prístup organizáciám poskytujúcim humanitárnu pomoc, aby dodržiavala ľudské práva, a najmä aby okamžite vyriešila otázku únosov; naliehať na Rusko a KĽDR, aby v plnej miere dodržiavali Chartu OSN a rezolúcie Bezpečnostnej rady OSN, a to aj pokiaľ ide o úplnú denuklearizáciu KĽDR; odsúdiť účasť KĽDR na agresii Ruska voči Ukrajine vrátane jej zapojenia prostredníctvom vysielania vojenského personálu a vybavenia; vyvinúť politiku EÚ voči Severnej Kórei s náležitým zohľadnením odborných znalostí, bezpečnostných potrieb a oprávnených obáv podobne zmýšľajúcich partnerov v regióne, predovšetkým tých, ktorí sa nachádzajú v tesnej geografickej blízkosti KĽDR, najmä Kórejskej republiky a Japonska;
q)	vytvoriť štruktúrovaný a komplexný rámec spolupráce medzi EÚ a Taiwanom, ktorý bude vychádzať z existujúcich mechanizmov, ako je dialóg o obchode a investíciách, so silnou hospodárskou a obchodnou zložkou, zameraný na kritické technológie, ako sú polovodiče a umelá inteligencia, odolnosť dodávateľského reťazca, kybernetickú bezpečnosť, dezinformačné protiopatrenia, námornú bezpečnosť, verejné zdravie, civilnú ochranu a bezpečné prepojenie, ako aj demokratickú, sociálnu a energetickú odolnosť a pripravenosť na katastrofy; naďalej podporovať zmysluplnú účasť Taiwanu v príslušných medzinárodných orgánoch a na technických fórach, ako sú WHO, Medzinárodná organizácia civilného letectva a Rámcový dohovor OSN o zmene klímy; zintenzívniť pravidelné výmeny medzi EÚ a jej taiwanskými partnermi o príslušných bezpečnostných otázkach, hospodárskej bezpečnosti, pružnosti dodávateľských reťazcov, demokratickej a volebnej integrite, ochrane kritickej infraštruktúry a spolupráci v oblasti čistých technológií; naliehavo vyzvať čínske orgány, aby pri riešení závažných globálnych zdravotných problémov úzko spolupracovali s ostatnými regionálnymi aktérmi vrátane Taiwanu; zdôrazniť, že akýkoľvek pokus autoritárskych režimov ovplyvniť vzťahy medzi EÚ a Taiwanom je neprijateľný;
r)	zdôrazniť, že Taiwan je kľúčovým demokratickým partnerom EÚ v indicko-tichomorskom regióne; ďalej prehlbovať dialóg o obchode a investíciách medzi EÚ a Taiwanom s cieľom riešiť prekážky prístupu na trh a zvýšiť právnu istotu pre investorov z EÚ; preskúmať možnosť začatia rokovaní o bilaterálnej investičnej dohode medzi EÚ a Taiwanom alebo o iných rámcoch súvisiacich s obchodom; uznať význam Taiwanu pri zabezpečovaní globálnych dodávateľských reťazcov, najmä v odvetví špičkových technológií, a naliehavo vyzvať EÚ a jej členské štáty, aby nadviazali užšiu spoluprácu s Taiwanom s cieľom ďalej posilniť hospodárske, obchodné a investičné väzby; uznať skúsenosti Taiwanu so zvládaním hospodárskej expozície voči Číne a jeho silné stránky v oblasti demokratickej správy vecí verejných, transparentných regulačných noriem a odolných digitálnych a technologických ekosystémov;
s)	opätovne zdôrazniť význam mieru a stability v Taiwanskom prielive odmietnutím akejkoľvek nátlakovej jednostrannej zmeny súčasného stavu; prostredníctvom jasnej a koordinovanej komunikácie spolu s členskými štátmi a podobne zmýšľajúcimi partnermi uistiť, že takéto opatrenia by priniesli značné politické a hospodárske náklady; zdôrazniť, že akékoľvek spory sa musia riešiť mierovou cestou prostredníctvom dialógu v súlade s medzinárodným právom a pri rešpektovaní vôle taiwanského ľudu; dôrazne pripomenúť, že v indicko-tichomorskom regióne vrátane Juhočínskeho mora a Taiwanského prielivu sa musí rešpektovať sloboda plavby a preletov, ako ju zaručuje medzinárodné právo; aktívne sa zapájať do diplomatického úsilia s cieľom zabrániť ďalšej eskalácii v Taiwanskom prielive a vo Východočínskom a v Juhočínskom mori; urýchlene vypracovať plánovanie pre prípad nepredvídaných udalostí a zmierňovacie opatrenia založené na pravdepodobných scenároch eskalácie vrátane námornej blokády Taiwanu Čínskou ľudovou republikou;
t)	zdôrazniť význam nástrojov hospodárskej bezpečnosti EÚ pri riešení nátlakových hospodárskych praktík a zabezpečení spravodlivej hospodárskej súťaže vrátane nástroja proti nátlaku, účinných mechanizmov preverovania priamych zahraničných investícií a režimov kontroly vývozu, ak je to vhodné a v súlade s právom EÚ; spojiť geoekonomický vplyv EÚ, a to aj prostredníctvom koordinovaných kontrol vývozu, spoločných posúdení rizík a kolektívnych reakcií na hospodársky nátlak, čím sa dvojstranná závislosť zmení na účinné odrádzanie a posilní sa hospodárska bezpečnosť EÚ aj jej partnerov; 
u)	urýchliť spoluprácu vyrokovaním trojstranných alebo štvorstranných dohôd a iniciatív týkajúcich sa otázok spoločného záujmu, ktoré prispievajú k dodržiavaniu multilaterálneho medzinárodného poriadku založeného na pravidlách; rozvíjať existujúce digitálne partnerstvá medzi EÚ a Japonskom a medzi EÚ a Kórejskou republikou so spoločnými záväzkami v oblasti umelej inteligencie, polovodičov, pripojiteľnosti novej generácie, kvantovej výpočtovej techniky, správy údajov, kybernetickej bezpečnosti, batériových technológií, podmorských káblov, digitálnej identity a odolnosti dodávateľských reťazcov; posilniť rámce spolupráce pre rozvoj obranných technológií;
v)	v plnej miere a účinne vykonávať obchodné dohody s Japonskom a Kórejskou republikou, a to aj v oblasti prístupu na trh, necolných prekážok, udržateľného rozvoja a regulačnej spolupráce, a pokiaľ ide o Kórejskú republiku, zabezpečiť vykonávanie základných dohovorov MOP; podporovať užšiu spoluprácu medzi malými a strednými podnikmi (MSP) v EÚ a v jej partnerských krajinách vo východnej Ázii s cieľom podporovať vzájomné obchodné príležitosti, zlepšiť prístup na trh a posilniť inovačné siete;
w)	zabezpečiť, aby všetky budúce hospodárske alebo odvetvové dohody s podobne zmýšľajúcimi partnermi v regióne boli vzájomne prospešnými partnerstvami, ktoré presahujú hospodárske a bezpečnostné ciele a zahŕňajú aj pevné záväzky v oblasti pracovných práv, ochrany životného prostredia a rozvoja čistých a udržateľných hodnotových reťazcov v súlade s rámcom EÚ pre obchod a udržateľný rozvoj; podporovať vo východnej Ázii komplexnú informačnú kampaň o politikách Európskej únie týkajúcich sa oceliarskeho odvetvia a návrhu aktu na urýchlenie rozvoja priemyslu[footnoteRef:11] s cieľom zvýšiť transparentnosť a pochopenie cieľov EÚ medzi medzinárodnými partnermi; zdôrazniť význam aktívnej spolupráce s východoázijskými partnermi s cieľom riešiť ich obavy, podporovať dialóg a predchádzať možným nedorozumeniam v obchodných a priemyselných vzťahoch; [11:  	COM(2026)0100.] 

x)	sledovať nahlásené obchádzania sankcií zo strany Ruska prostredníctvom jurisdikcií vo východnej Ázii vrátane presmerovania obchodu na získanie sankcionovaného tovaru s dvojakým použitím, mikročipov a priemyselných strojov prostredníctvom sprostredkovateľov v regióne;
y)	zvýšiť politickú, hospodársku a bezpečnostnú angažovanosť EÚ v indicko-tichomorskom regióne ako celku prostredníctvom posilnených partnerstiev so všetkými podobne zmýšľajúcimi aktérmi a prostredníctvom iniciatív, ako je stratégia Global Gateway, podpora dialógov o ľudských právach, udržateľný rozvoj a prepojenie, rovnosť a prísne pracovné normy; uznať rastúcu konvergenciu strategických záujmov medzi euroatlantickým a indicko-tichomorským regiónom, pričom Japonsko a Kórejská republika slúžia ako partneri NATO v rámci indicko-tichomorskej štvorky (IP4), čo ilustruje aj nedávne zriadenie japonskej misie pri NATO; potvrdiť, že táto spolupráca zvyšuje vzájomné situačné povedomie o bezpečnostnom vývoji v oboch regiónoch; podporiť rámec IP4 NATO ako zásadný príspevok k posilneniu európskej bezpečnosti a prehĺbeniu medziregionálnej spolupráce doplnkovým a vzájomne sa posilňujúcim spôsobom; posilniť angažovanosť a koordináciu EÚ s kľúčovými regionálnymi bezpečnostnými iniciatívami v indicko-tichomorskom regióne vrátane štvorstranného bezpečnostného dialógu medzi Spojenými štátmi, Austráliou, Indiou a Japonskom; vypracovať komplexnú, koherentnú a flexibilnú novú indicko-tichomorskú stratégiu, ktorá bude pevne zakorenená v európskych hodnotách a záujmoch, ako aj v realite, potrebách a prioritách regiónu;
z)	stavať na geostrategickej polohe ZKÚ v indicko-tichomorskom regióne tak, aby mohli slúžiť ako predsunuté platformy pre spoluprácu s regionálnymi partnermi, najmä v oblasti obchodu, digitálneho prepojenia, kritickej infraštruktúry a vesmírnych aktivít;
aa)	zdôrazňovať dôležitú úlohu združenia ASEAN pri zabezpečovaní stability a podpore spoločenskej a hospodárskej integrácie; vítať rastúcu angažovanosť Japonska a Kórejskej republiky v združení ASEAN, a to aj prostredníctvom pravidelných bilaterálnych a multilaterálnych samitov; zdôrazňovať zásadný význam združenia ASEAN pri zabezpečovaní mierového a prosperujúceho indicko-tichomorského regiónu; zintenzívniť štruktúrovanú spoluprácu so združením ASEAN s cieľom vybudovať inkluzívnu regionálnu bezpečnostnú architektúru, koordinovať multilaterálne politické reakcie a ďalej upevňovať prítomnosť EÚ v regióne prehĺbením spolupráce so združením ASEAN a jeho členskými štátmi, a to aj prostredníctvom posilnených dialógov o bezpečnosti a obrane s Vietnamom a Filipínami; podporovať posilnenie úlohy Únie a jej zviditeľnenie v regionálnych formátoch, najmä v rámci spolupráce so združením ASEAN, pričom za prioritné oblasti rozšírenej spolupráce treba určiť námornú bezpečnosť a ochranu, kybernetickú bezpečnosť a krízové riadenie a opierať sa pritom o iniciatívy, ako sú ESIWA+, CRIMARIO II a projekty globálnej bezpečnosti prístavov;
ab)	rozšíriť spoločnú činnosť v oblasti netradičnej bezpečnosti, ako je pátranie a záchrana, reakcia na katastrofy a environmentálne incidenty; začať štruktúrovanú iniciatívu na posilnenie ochrany a odolnosti kritickej námornej infraštruktúry vrátane podmorských káblov, potrubí a prístavov; zvýšiť povedomie o námornej oblasti prostredníctvom cieleného budovania kapacít, odbornej prípravy, senzorov a zdieľania údajov v spolupráci s pobrežnými strážami združenia ASEAN a regionálnymi centrami syntézy;
ac)	podporovať posilňovanie medziľudských väzieb prostredníctvom cielených programov mobility pre výskumníkov, inžinierov a odborníkov v oblasti kybernetickej bezpečnosti, ako aj prostredníctvom štruktúrovaných iniciatív vytvárania partnerstiev medzi európskymi a východoázijskými inovačnými centrami; zlepšovať vzájomné porozumenie spoločných hodnôt medzi študentmi z oboch regiónov prehlbovaním, rozširovaním a posilňovaním vzdelávacích programov, ako je Erasmus+, s podobne zmýšľajúcimi partnermi v regióne; posilniť výmeny medzi parlamentmi, štátnymi zamestnancami, miestnymi orgánmi a občianskou spoločnosťou; zvýšiť podporu jazykového vzdelávania, kultúrnych výmen a iniciatív pod vedením mládeže s cieľom vybudovať dlhodobú spoločenskú odolnosť a dôveru medzi oboma regiónmi;
ad)	rozšíriť spoluprácu v rámci programu Horizont Európa s cieľom posilniť vzájomne prospešnú spoluprácu v oblasti vedy a techniky, pričom sa pozitívne zohľadnia skutočnosti, že Kórejská republika sa v júli 2025 stala prvou ázijskou krajinou, ktorá sa pridala k pilieru II programu Horizont Európa, a že EÚ v decembri 2025 úspešne ukončila rokovania s Japonskom o jeho pridružení k programu Horizont Európa; zvážiť začatie rokovaní v rámci programu Horizont Európa s Taiwanom; podporovať zviditeľnenie EÚ v celom regióne prostredníctvom zmysluplného úsilia v oblasti kultúry a verejnej diplomacie;
2.	so záujmom očakáva prehĺbenie parlamentnej diplomacie a medziparlamentnej výmeny o otázkach spoločného záujmu s Národným zhromaždením Japonska, Národným zhromaždením Kórejskej republiky a poslancami zákonodarného zboru Taiwanu; je presvedčený, že posilnenie strategických partnerstiev s Japonskom a Kórejskou republikou v posledných rokoch by sa malo odraziť v posilnení väzieb na medziparlamentnej úrovni; domnieva sa, že komplexnému programu spolupráce s oboma krajinami by prospeli pravidelné a štruktúrované výmeny medzi poslancami; okrem toho sa domnieva, že by sa malo preskúmať zriadenie spoločného parlamentného výboru EÚ – Japonsko a spoločného parlamentného výboru EÚ – Kórejská republika;
3.	poveruje svoju predsedníčku, aby postúpila toto odporúčanie Rade, Komisii, podpredsedníčke Komisie/vysokej predstaviteľke Únie pre zahraničné veci a bezpečnostnú politiku, vládam a parlamentom členských štátov, vláde a parlamentu Japonska, vláde a parlamentu Kórejskej republiky a vláde a parlamentu Taiwanu a sekretariátu a členským štátom Združenia národov juhovýchodnej Ázie.

